Document ID: 32014R1098

KOMISIJOS REGLAMENTAS (ES) Nr. 1098/2014
2014 m. spalio 17 d.
kuriuo dėl tam tikrų kvapiųjų medžiagų iš dalies keičiamas Europos Parlamento ir Tarybos reglamento (EB) Nr. 1334/2008 I priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1334/2008 dėl kvapiųjų medžiagų ir aromatinių savybių turinčių tam tikrų maisto ingredientų naudojimo maisto produktuose ir ant jų ir iš dalies keičiantį Tarybos reglamentą (EEB) Nr. 1601/91, reglamentus (EB) Nr. 2232/96 ir (EB) Nr. 110/2008 bei Direktyvą 2000/13/EB (1), ypač į jo 11 straipsnio 3 dalį,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1331/2008, nustatantį maisto priedų, fermentų ir kvapiųjų medžiagų leidimų suteikimo procedūrą (2), ypač į jo 7 straipsnio 5 dalį,
kadangi:
(1)
Reglamento (EB) Nr. 1334/2008 I priede pateiktas Sąjungos kvapiųjų medžiagų ir žaliavų, patvirtintų naudoti maisto produktuose ir ant jų, sąrašas ir jų naudojimo sąlygos;
(2)
Sąjungos sąrašo A dalyje pateiktos įvertintos kvapiosios medžiagos, kurioms nėra skirta išnašų, ir tebevertinamos kvapiosios medžiagos, prie kurių tame sąraše pateikta nuoroda į 1-4 išnašas;
(3)
Europos maisto saugos tarnyba (toliau - Tarnyba arba EFSA) įvertino aštuonias medžiagas, kurios šiuo metu sąraše įvardytos kaip tebevertinamos kvapiosios medžiagos. EFSA, atlikdama toliau nurodytų kvapiųjų medžiagų grupių vertinimą, įvertino šias kvapiąsias medžiagas: vertinimas FGE.21rev4 (3) (medžiagos FL Nr. 15.054, 15.055, 15.086 ir 15.135), vertinimas FGE.24rev2 (4) (medžiaga 14.085), vertinimas FGE.77rev1 (5) (medžiaga FL Nr. 14.041) ir vertinimas FGE.93rev1 (6) (medžiagos FL Nr. 15.010 ir FL Nr. 15.128). EFSA padarė išvadą, kad esant dabartiniam suvartojimo lygiui, šios kvapiosios medžiagos nekelia susirūpinimo dėl saugos;
(4)
atlikdama vertinimą Tarnyba pateikė pastabų apie tam tikrų medžiagų specifikacijas. Pateiktos pastabos susijusios su toliau nurodytų medžiagų pavadinimais, grynumu arba sudėtimi: FL Nr. 15.054 ir 15.055. Šios pastabos turėtų būti įtrauktos į sąrašą;
(5)
kvapiosios medžiagos, kurios buvo įvertintos atliekant minėtų kvapiųjų medžiagų grupių vertinimą, turėtų būti nurodytos sąraše kaip įvertintos medžiagos, atitinkamuose Sąjungos sąrašo įrašuose išbraukiant nuorodas į 2, 3 arba 4 išnašas;
(6)
todėl Reglamento (EB) Nr. 1334/2008 I priedo A dalis turėtų būti atitinkamai iš dalies pakeista;
(7)
šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1334/2008 I priedo A dalis iš dalies keičiama pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. spalio 17 d.

Labels: 0
3
17